ПРОВОЂЕЊЕ РЕГИОНАЛНОГ ТАКМИЧЕЊА ИЗ СРПСКОГ ЈЕЗИКА ЗА УЧЕНИКЕ СРЕДЊИХ ШКОЛА РЕПУБЛИКЕ СРПСКЕ

* Такмичење из српског језика за ученике другог разреда средњих школа у регијама Републике Српске ће бити одржано 30. 3. 2024. године са почетком у 10.00 часова. Регионално такмичење се реализује у складу са Стручним упутством о организовању такмичења и смотри ученика основних и средњих школа Републике Српске од 25. 1. 2024. године. Школа домаћин такмичења одређује програм такмичења у складу са Стручним упутством. Такмичарски задаци се односе на: област историје српског језика, правописа, фонетике, акцентологије, морфологије и творбе ријечи.
* Школа је дужна да пошаље пријаву такмичара за учешће на регионалном такмичењу из српског језика школи домаћину такмичења до 27. 3. 2024. године. У пријави је потребно навести: име и презиме ученика, разред и одјељење, име и презиме наставника-ментора, као и електронску адресу наставника и школе.
* Школа домаћин такмичења ће организовати рад комисија потребних за провођење такмичења од којих су обавезне: комисија за преглед и бодовање радова, комисија за приговоре и комисија за шифровање и дешифровање радова.
* У складу са Стручним упутством, школа домаћин такмичења одређује шифре и одговарајући број шифри према броју пријављених такмичара.
* Наставници који дежурају за вријеме израде задатака не могу бити наставници језика.
* Ученици рјешавају одштампане низове задатака, те никакав додатни папир није потребан за израду задатака. Вријеме за израду задатака је 90 минута. Задаци се раде хемијском оловком са плавом или црном тинтом. Ученике треба опоменути да читко пишу. Током израде задатака ученици не могу напуштати учионицу. Такмичари не смију да користе било какву литературу (рјечнике, граматике и слично) као ни електронске уређаје.
* Комисија за преглед радова се бира од присутних наставника српског језика (ментори/пратиоци ученика).
* Када су сви ученички радови предати комисији за преглед и бодовање радова, домаћин, на видно мјесто у холу школе, истиче задатке и рјешења задатака.
* Комисија за прегледање и бодовање радова прегледа радове под шифрама и посебно бодује сваки задатак на основу кључа за бодовање. Када прегледа све радове ова комисија, под шифрама, доставља комисији за шифровање и дешифровање која врши дешифровање и незваничне резултате са шифрама и подацима о ученицима објављује на видно мјесто у холу школе.
* Незванични резултати садрже: ранг, шифру ученика и укупан број бодова.
* Након објаве незваничних резултата ученик и његов пратилац/ментор имају право да уложе приговор на бодовање у року од 30 минута. Приговор се подноси писмено на листу папира и садржи шифру ученика и редни број сваког задатка за који сматра да није правилно бодован. Комисија за приговоре, која може бити састављена од истих чланова као и комисија за преглед и бодовање радова, дужна је да појединачно ријеши све приговоре ученика, тако што за бодовање спорних задатака изврши или не изврши корекцију броја претходно додијељених бодова, а одговор записује на полеђини приговора.
* Након обраде свих приговора и евентуалних корекција броја бодова објављују се званични резултати такмичења.
* Званични резултати такмичења се приказују у табелама које садрже: ранг, име и презиме ученика, назив школе и мјесто, име и презиме наставника и укупан број бодова и објављују се на видном мјесту у холу школе домаћина.
* Извјештај са такмичења и Ранг листу такмичара школа домаћин ће доставити, у електронском облику, Републичком педагошком заводу и инспектору-просвјетном савјетнику који је задужен за такмичење, dubravka.nikolic@rpz-rs.org најкасније до 12 сати, првог уторка након одржаног такмичења. Исту табелу школа домаћин ће послати свим школама које су учествовале на такмичењу (такође до уторка у 12 часова). Табела за званичне резултате се може преузети и са сајта Републичког педагошког завода (одјељак такмичења/ српски језик).
* Молим Вас да наведену табелу тачно попуните, јер ће иста бити коришћена за израду билтена такмичења и позивање ученика на републичко такмичење